b'\n_START_ARTICLE_\nVilniaus vaivada\n_START_SECTION_\n\xc4\xaegaliojimai\n_START_PARAGRAPH_\nVilniaus vaivad\xc4\x85 skirdavo karalius ir jis pareigas eidavo iki gyvos galvos, jeigu neb\xc5\xabdavo prie\xc5\xa1inink\xc5\xb3 nu\xc5\xa1alinamas. Vaivada buvo auk\xc5\xa1\xc4\x8diausias valstybin\xc4\x97s vald\xc5\xbeios pareig\xc5\xabnas vaivadijoje ir vaivadijos bajor\xc5\xb3 vadas, taip pat vaivadijos bajor\xc5\xb3 pa\xc5\xa1auktini\xc5\xb3 kariuomen\xc4\x97s vadas. Jo kompetencijai buvo priskirti administracijos, karo ir teismo reikalai. Jis taip pat r\xc5\xabpinosi vaivadijos miest\xc5\xb3, kuriems suteiktos Magdeburgo teis\xc4\x97s, apsauga ir tvarka, pri\xc5\xbei\xc5\xabr\xc4\x97jo j\xc5\xb3 matus, saikus ir kainas. Vaivados jurisdikcijai priklaus\xc4\x97 ir miest\xc5\xb3 \xc5\xbeyd\xc5\xb3 bendruomen\xc4\x97s._NEWLINE_Vaivada buvo Lietuvos Did\xc5\xbeiosios kunigaik\xc5\xa1tyst\xc4\x97s Pon\xc5\xb3 tarybos narys, o nuo 1569 m. Abiej\xc5\xb3 Taut\xc5\xb3 Respublikos senato nuolatinis narys. Senate Vilniaus vaivada tur\xc4\x97jo tre\xc4\x8di\xc4\x85 pagal rang\xc4\x85 auk\xc5\xa1\xc4\x8diausi\xc4\x85 pasaulie\xc4\x8di\xc5\xb3 pozicij\xc4\x85._NEWLINE_Pareigyb\xc4\x97 panaikinta po Tre\xc4\x8diojo Abiej\xc5\xb3 Taut\xc5\xb3 Respublikos padalijimo 1795 m.'